寄參寥
作者：陳師道
朝代：宋

paragraphs: 平生西方願，擺落區中緣。
惟於世外人，相從可忘年。
道人贊公徒，相識幾生前。
早作步兵語，晚參雲門禪。
捨策孤山下，一室頗蕭然。
林昏出幽磬，竹杪橫疏煙。
昨日寄書至，坐想參寥泉。
此泉如此公，遇物作清妍。
一別今幾時，綠首成白顛。
子亦憐我老，我豈要子憐。
會逢萬里風，一繫五湖船。
酌我巖下水，咽子山中篇。